Karsten Lauritzen (V), 2014-05-13:
Tak for det.
På Venstre vegne skal jeg indledningsvis bemærke, at vi sådan set betragter det her lovforslag som noget, der desværre kun indeholder nogle kosmetiske ændringer af lovgivningen, og efter vores opfattelse vil det ikke være et effektivt værn mod rocker-bande-kriminalitetens hærgen i Danmark.
Vi finder det afgørende, at myndighederne slår hårdt og konsekvent ned på rockergrupper og bander, der sidder på en massiv andel af den kriminalitet, der finder sted i Danmark.
Rockerne og banderne skaber med deres aggressive og synlige kriminalitet desuden en høj grad af utryghed hos den almindelige dansker, der tilfældigvis bor eller færdes i et område, som rockere eller bander mere eller mindre kontrollerer.
Og det er afgørende, at myndighederne med deres indsats genskaber den tryghed, og at de ikke blot ser passivt og opgivende til, når rockere flytter ind i klubhuse i villakvarterer og bander efterhånden kontrollerer store områder i byerne, særlig omkring hovedstaden.
Vi har bl.a. foreslået, at rocker-bande-kriminalitet altid straffes dobbelt, at bandemedlemmer og rockere ikke kan prøveløslades, og at der skal være strammere udvisningsregler – bl.a. skal der ske en opstramning i forhold til de lempelser, regeringen har lavet.
Disse initiativer vil betyde en samlet set langt hårdere kurs og en mere konsekvent indsats, der kan sikre, at rockere og bandemedlemmer idømmes strengere straffe, sidder længere tid i fængsel og udvises, hvis det overhovedet er muligt.
Og grunden til, at jeg tager ordet her ved andenbehandlingen af det her lovforslag – hvor vi har stillet en række ændringsforslag om de dele, jeg lige var inde på – er, at regeringen af uforståelige årsager igen og igen har afvist oppositionens initiativer til en hårdere og mere konsekvent indsats og i øvrigt har nægtet at indkalde til forhandlinger om indsatsen.
Regeringen har i stedet været ubøjelig og konfrontatorisk og anlagt en stil, som man kunne håbe at ministeren – både den nuværende og den tidligere – i højere grad ville anvende over for kriminelle grupperinger og i mindre grad over for et mindretal i Folketinget, der blot ønsker at fjerne forhærdede kriminelle rockere og bandemedlemmer fra gaden.
I Venstre anerkender vi, at lovforslaget vil udgøre et lille om end ubetydeligt skridt i den rigtige retning, og Venstre – det har jeg også forstået de øvrige borgerlige partier gør – støtter naturligvis ethvert sådant skridt fra en regering, der ellers har indført en betydelig slappere linje i retspolitikken.
Men det er vigtigt for mig at understrege, at en eventuel støtte på ingen måde må forstås som en støtte til regeringens totale mangel på samarbejdsvilje og uforstående modvilje til at imødekomme blot en del af oppositionens forslag og den parlamentariske amatørisme – det er hårde ord – der betyder, at regeringen ikke har sikret sig et flertal for det lovforslag, der andenbehandles her i dag.
Vi har end ikke modtaget en invitation til en kop kaffe, før vi skrev det her betænkningsbidrag.
Nu kan jeg så forstå, at den nye justitsminister har læst betænkningsbidraget og inviteret partierne til en kop kaffe i morgen i Justitsministeriet, og det vil jeg da gerne takke for.
Jeg kan for Venstres vedkommende sige, at vi gerne kommer, men vi har også en forventning om, at der i fællesskab kan findes nogle områder, hvor det her lovforslag kan forbedres, så det ikke blot bliver symbolpolitik, men noget, som reelt kan være med til at bekæmpe rocker-bande-kriminaliteten.
For det her forslag er et mikroskopisk skridt i den rigtige retning, og det har efter vores opfattelse meget ringe effekt, så der er behov for forbedringer.
Men vi kvitterer for invitationen til morgenkaffe i morgen.
Vi er blot kede af, at der skulle sådan et kritisk betænkningsbidrag til, før der var nogen i regeringen, der overvejede, at det kunne være en god idé at invitere partierne til en kop kaffe, når der ikke er flertal for det lovforslag, der fremsættes i Folketingssalen.
Jeg skal også sige, at vi ønsker lovforslaget tilbage mellem anden og tredje behandling.